Title: ระเบียบกรมพัฒนาธุรกิจการค้า ว่าด้วยทุนส่งเสริมร้านค้าชุมชน พ.ศ. 2547

ระเบียบกรมพัฒนาธุรกิจการค้า

ระเบียบกรมพัฒนาธุรกิจการค้า
ว่าด้วยทุนส่งเสริมร้านค้าชุมชน
พ.ศ. ๒๕๔๗

เพื่อให้การบริหารเงินทุนหมุนเวียนส่งเสริมร้านค้าชุมชนเป็นไปด้วยความเรียบร้อยและมีประสิทธิภาพ
กรมพัฒนาธุรกิจการค้าจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมพัฒนาธุรกิจการค้า
ว่าด้วยทุนส่งเสริมร้านค้าชุมชน พ.ศ. ๒๕๔๗

ข้อ ๒[๑]
 ระเบียบนี้ให้ใช้บังคับตั้งแต่วันที่
๒๙ กันยายน พ.ศ. ๒๕๔๗ เป็นต้นไป

ข้อ ๓  ให้ยกเลิกระเบียบกรมการค้าภายใน ว่าด้วยทุนส่งเสริมร้านค้าชุมชน
พ.ศ. ๒๕๔๒
บรรดาระเบียบ ข้อบังคับ และคำสั่งอื่นใดที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน

ข้อ ๔  ในระเบียบนี้
ร้านค้าชุมชน
หมายความว่า สถานที่ทำการค้าที่จัดตั้งขึ้นโดยคณะบุคคลที่ตกลงร่วมกันลงทุนทำการค้าในหมู่บ้าน
ไม่ว่าการตกลงร่วมกันลงทุนทำการค้านั้น จะดำเนินการในรูปสหกรณ์ กลุ่มเกษตรกร กลุ่มแม่บ้าน
กลุ่มผู้ประกอบหัตถกรรม กลุ่มผู้ประกอบอุตสาหกรรมในครัวเรือนหรือการตกลงร่วมกันลงทุนทำการค้าในลักษณะอื่นใดในทำนองเดียวกัน
ผู้บริหารร้านค้าชุมชน
หมายความว่า กรรมการ ผู้จัดการหรือบุคคลอื่นใดซึ่งรับผิดชอบในการดำเนินการหรือบริหารจัดการร้านค้าชุมชน
เงินทุน หมายความว่า เงินทุนหมุนเวียนส่งเสริมร้านค้าชุมชน
กรม หมายความว่า กรมพัฒนาธุรกิจการค้า
อธิบดี หมายความว่า อธิบดีกรมพัฒนาธุรกิจการค้า

ข้อ ๕  เงินทุนนี้มีวัตถุประสงค์เพื่อให้เป็นเงินทุนทดรองปลอดดอกเบี้ยแก่ผู้บริหารร้านค้าชุมชน
เพื่อใช้หมุนเวียนในการซื้อสินค้ามาจำหน่ายในร้านค้าชุมชนและซื้ออุปกรณ์ที่จำเป็นต้องใช้ในการดำเนินธุรกิจของร้านค้าชุมชน
โดยกรมจะพิจารณาให้ทุนในรูปของสินค้าหรืออุปกรณ์ที่จำเป็นต้องใช้ในการดำเนินธุรกิจเพียงครั้งเดียว
ในวงเงินร้านค้าชุมชนละไม่เกิน ๑๐๐,๐๐๐ บาท (หนึ่งแสนบาทถ้วน)

ข้อ ๖  เงินทุน ประกอบด้วย
(๑)  เงินที่ทำความตกลงกับกระทรวงการคลัง โอนเงินรายจ่ายจากบัญชีเงินฝากส่งเสริมธุรกิจ
จำนวน ๑๐.๖ ล้านบาท
(๒)  เงินที่ได้รับชำระคืนจากร้านค้าชุมชนที่ได้ยืมเงินทุน
(๓)  ดอกผลของเงินทุน
(๔)  เงินรายรับอื่นๆ

ข้อ ๗  การจ่ายเงินทุนนี้ให้จ่ายได้ตามวัตถุประสงค์ในข้อ
๕

ข้อ ๘  ผู้บริหารร้านค้าชุมชนที่ได้รับเงินทุนจะต้องทำสัญญาตามแบบที่กรมกำหนด
และมีบุคคลซึ่งเป็นสมาชิกของร้านค้าชุมชนนั้นค้ำประกันการชำระหนี้อย่างน้อย ๓ คน

ข้อ ๙  ผู้บริหารร้านค้าชุมชนที่ได้รับเงินทุนต้องชำระเงินทุนคืนกรมภายใน
๓๖ เดือน นับแต่วันที่ซื้อสินค้าหรืออุปกรณ์ที่จำเป็นต้องใช้ในการดำเนินธุรกิจโดยมีระยะเวลาปลอดการชำระหนี้
๑๒ เดือน การชำระหนี้ให้ชำระเป็นรายงวด งวดละ ๖ เดือน รวม ๕ งวด ในแต่ละงวดต้องชำระเงินในอัตราร้อยละ
๒๐ ของราคาสินค้าหรืออุปกรณ์ที่ซื้อ โดยจะต้องชำระเงินงวดแรก ในวันถัดจากวันครบกำหนด
เวลาปลอดการชำระหนี้
การชำระเงินทุนคืนตามวรรคหนึ่ง ให้ดำเนินการโดยวิธีหนึ่งวิธีใด
ดังนี้
(๑)  ชำระด้วยเงินสด ผ่านธนาคารกรุงไทย จำกัด (มหาชน)
ที่ตั้งอยู่ในท้องที่อันเป็นสถานที่ตั้งของร้านค้าชุมชน เพื่อโอนเข้า บัญชีเงินฝากส่งเสริมธุรกิจ
กรมพัฒนาธุรกิจการค้า
(๒)  ชำระด้วยไปรษณีย์ธนาณัติ สั่งจ่าย บัญชีเงินฝากส่งเสริมธุรกิจ
กรมพัฒนาธุรกิจการค้า ณ ที่ทำการ ปณ. นนทบุรี
กรณีที่ต้องเสียค่าธรรมเนียมหรือค่าใช้จ่ายอื่นใดเกี่ยวกับการชำระเงินทุนคืนตามวรรคสอง
ให้ผู้บริหารร้านค้าชุมชนที่ได้รับเงินทุนเป็นผู้รับภาระดังกล่าว
การชำระเงินทุนคืนตามวรรคสอง (๑) ให้ถือวันที่นำเงินเข้าบัญชีเป็นวันชำระหนี้
สำหรับการชำระเงินทุนคืนตามวรรคสอง (๒) ให้ถือวันที่ส่งไปรษณีย์ธนาณัติเป็นวันชำระหนี้

ข้อ ๑๐  คุณสมบัติของผู้ขอรับเงินทุน หลักเกณฑ์และวิธีการ
ในการขอรับเงินทุน และการพิจารณาให้เงินทุนให้เป็นไปตามที่อธิบดีกำหนด

ข้อ ๑๑  ให้อธิบดีหรือผู้ที่อธิบดีมอบหมาย เป็นผู้มีอำนาจในการอนุมัติเกี่ยวกับการเบิกจ่ายเงินทุนตามระเบียบนี้

ข้อ ๑๒  วิธีปฏิบัติเกี่ยวกับการรับเงิน การเบิกเงิน
การจ่ายเงิน การเก็บรักษาเงิน การนำส่งเงิน การพัสดุตลอดจนวิธีปฏิบัติอื่นใดที่มิได้กำหนดไว้ในระเบียบนี้ในกิจการของเงินทุน
ให้เป็นไปตามระเบียบของทางราชการ

ข้อ ๑๓  ให้กองคลัง กรมพัฒนาธุรกิจการค้า รายงานสถานะทางการเงินและการบัญชีของเงินทุน
ให้อธิบดีทราบอย่างน้อยปีละหนึ่งครั้ง

ข้อ ๑๔  การบัญชีของเงินทุนให้ปฏิบัติตามระบบบัญชีที่ได้รับความเห็นชอบจากกระทรวงการคลัง
การปิดบัญชีให้กระทำปีละครั้งตามรอบปีงบประมาณและจัดส่งรายงานการเงินให้สำนักงาน
การตรวจเงินแผ่นดินและกรมบัญชีกลางภายใน ๙๐ วัน นับแต่วันสิ้นปีงบประมาณ

ข้อ ๑๕  การจ่ายเงินนอกเหนือจากที่กำหนดไว้ในระเบียบนี้
ให้ทำความตกลงกับกระทรวงการคลัง

ข้อ ๑๖  ให้อธิบดีเป็นผู้รักษาการตามระเบียบนี้

ประกาศ
ณ วันที่ ๒๙ กันยายน พ.ศ. ๒๕๔๗
อรจิต
สิงคาลวณิช
อธิบดีกรมพัฒนาธุรกิจการค้า

ฐิติพงษ์/ผู้จัดทำ
๑ มิถุนายน ๒๕๔๘

ศิริยา/แก้ไข
๒๗
มกราคม ๒๕๔๙

[๑] ราชกิจจานุเบกษา
เล่ม ๑๒๒/ตอนพิเศษ ๗ ง/หน้า ๒๒/๒๖ มกราคม ๒๕๔๘